অপরের প্রতি শ্রদ্ধাশীল বলেই মানুষও ওকে সাহায্যের হাত বাড়িয়ে দিতে কুণ্ঠা বোধ করেনি। ২০০৭ সালে বিয়ে করেন। ২০১০ সালে যান ব্রিটেন। কাজের সন্ধানে। এর আগে টার্কিতে কাজ করেছেন। মার্কিন মুলুকেও বেশ কিছু দিন কাটিয়েছেন। কিন্তু ব্রিটেনে ওর জন্যে অপেক্ষা করছিল অন্য লড়াই। কলকাতার ছেলেটা বিলেতে যাওয়ার আগে জানতেন বিশাল কোনও রেস্তরাঁয় সু সেফ হতে হবে। কিন্তু গিয়ে দেখলেন একটি ছোট্ট রেস্তরাঁ। কোনও একজিকিউটিভ সেফ নেই। এক মহিলা ক্যাশ সামলান, একটি হেল্পর গোছের ছেলে আছে। বাকিটা ওকেই সব সামলাতে হবে। স্বপ্ন ভঙ্গের সেই মুহূর্তে দুটো রাস্তা খোলা ছিল, এক যাদের মারফত এখানে আসা তাদের সঙ্গে তুমুল ঝগড়া করে কলকাতায় ফিরে যাওয়া আর দুই, লড়াইটাকে চালিয়ে যাওয়া, কখনও সমঝে নিয়ে আর কখনও সমঝোতা করে। দ্বিতীয় রাস্তাটাই ধরলেন। কারণ লড়াকু বাবার কাছ থেকে লড়াইয়ের কঠিন বীজমন্ত্রটা শিখে ফেলেছিলেন রাজ। বলছিলেন লড়াই করার ধাতটা তার ছিল। বলছিলেন ইটালিতে পড়তে যখন গিয়েছিলেন তখন পকেটে মাত্র দেড়শ ইউরো। সেটুকুই সম্বল। তাই নিয়েই ও সমানে সমানে টক্কর দিচ্ছেন ক্লাসের ধনী ছেলেমেয়েদের সঙ্গে। এক বন্ধুর সঙ্গে চুক্তি ছিল তার সব কাজ ও করে দেবে বিনিময়ে থাকা খাওয়ার খরচ জোগাবে ওই বন্ধু। বন্ধুদের নোংরা জামা কাপড় কাচার কাজ করতে করতে একটা সময় ওয়াশম্যান এই পরিচয়ও বয়ে বেরিয়েছেন দীর্ঘদিন। ফলে রানির রাজ্যে গিয়ে খুব একটা অসুবিধে হয়নি।